**РЕПУБЛИКА СРПСКА**

**ВЛАДА**

 **E**

**НАЦРТ**

**ЗАКОН**

**О ЗАШТИТИ ЗДРАВЉА СТАНОВНИШТВА ОД ДУВАНСКИХ И**

**ОСТАЛИХ ПРОИЗВОДА ЗА ПУШЕЊЕ**

**Бања Лука, новембар 2017. године**

**Нацрт**

**ЗАКОН**

**О ЗАШТИТИ ЗДРАВЉА СТАНОВНИШТВА ОД ДУВАНСКИХ И**

**ОСТАЛИХ ПРОИЗВОДА ЗА ПУШЕЊЕ**

**ГЛАВА I**

**ОСНОВНЕ ОДРЕДБЕ**

**Члан 1.**

Овим законом се уређују мјере забране пушења у јавним просторима и заштита од излагања дуванском диму, начин паковања и означавања дуванских производа, кориштење и употреба електронских цигарета и биљних производа за пушење, забрана рекламирања, промоције и спонзорисања дуванских и осталих производа за пушење, ограничења продаје дувана, дуванских и осталих производа за пушење, спречавање приступа малољетним лицима дувану, дуванским и осталим производима за пушење, едукација и обавјештења у вези са превенцијом употребе дувана, дуванских и осталих производа за пушење, као и друге мјере од значаја за заштиту здравља становништва од дуванских и осталих производа за пушење.

**Члан 2.**

Појмови употријебљени у овом закону имају сљедеће значење:

1. дуван су листови и други природни, прерађени или непрерађени дијелови биљке дувана, што укључује експандирани и реконституисани дуван,
2. дуван за самостално мотање је дуван који се може употребљавати за израду цигарета коју израђују сами потрошачи за властиту употребу,
3. дуван за оралну употребу је сваки дувански производ за оралну употребу, осим оног намијењеног за шмркање или жвакање, израђен у потпуности или дијелом од дувана, у облику праха или честица или у било каквој комбинацији тих облика, посебно оне у врећицама или у порозним врећицама,
4. дуван за лулу је дуван који се може конзумирати путем поступка изгарања и који је намијењен искључиво за кориштење у лули,
5. дуван за водену лулу је дувански производ који се може конзумирати путем водене луле и у смислу овог закона сматра се дуванским производом за пушење,
6. дуван за жвакање је бездимни дувански производ посебно намијењен за жвакање,
7. дуван за шмркање је бездимни дувански производ који се може ушмркавати,
8. дувански производи су сви производи који су произведени од дувана, а то су: цигаре и цигарилоси, цигарете, дуван за пушење и остали дувански производи,
9. цигарета је смотуљак дувана који се конзумира поступком изгарања,
10. цигара је смотуљак дувана са вањским омотом од природног дувана и који се конзумира поступком изгарања,
11. цигарилос је цигара највеће тежине до три грама по комаду,
12. нови дувански производ је дувански производ стављен на тржиште, а који не припада ни једној од сљедећих категорија: цигарете, дуван за самостално мотање, дуван за луле, дуван за водене луле, цигаре, цигарилоси, дуван за жвакање, дуван за шмркање или дуван за оралну потрошњу,
13. остали производи за пушење су биљни производ за пушење, електронска цигарета и посуда за поновно пуњење,
14. биљни производ за пушење је производ на бази трава, воћа и других биљака који не садржи дуван, а може се конзумирати путем поступка изгарања,
15. водена лула (наргила, hokaah, шиша) је направа за пушење код које дим пролази кроз посуду са водом и хлади се прије удисања кроз савитљиво цријево,
16. електронска цигарета означава производ који се може користити за конзумацију паре која садржи никотин или други биљни производ за пушење, путем усника, као и било који саставни дио тог производа, укључујући уложак, посуду за поновно пуњење и уређај без улошка или посуде, те иста може бити потрошна или поново пуњива путем посуде за поновно пуњење или уложака за једнократну употребу,
17. посуда за поновно пуњење је посуда која садржи текућину са никотином или другим биљним производом за пушење, а која се може користити за поновно пуњење електронске цигарете,
18. адитив је материја, осим дувана, која је додана дуванском производу, појединачном или збирном паковању, односно вањском паковању дуванског производа,
19. дувански дим је дим који се ослобађа из запаљеног дуванског и осталих производа за пушење и дим који се ослобађа из плућа приликом пушења,
20. бездимни дувански производ је дувански производ чија употреба не укључује поступак изгарања, подразумијева дуван за жвакање, дуван за шмркање и дуван за оралну употребу,
21. емисија, у смислу овог закона, подразумијева материје које се отпуштају приликом намјенске употребе дувана, дуванских и осталих производа намијењених за пушење и други вид конзумације,
22. катран је суви остатак дуванског дима без никотина,
23. никотин су никотински алкалоиди који се налазе у дувану,
24. састојак означава дуван, адитив, као и сваку материју или елемент присутан у финалном дуванском и другом производу намијењеном за пушење или други начин конзумације, укључујући папир, филтер, тинту, капсуле и љепило,
25. пушење означава употребу дуванских и осталих производа за пушење, без обзира на то да ли је дим цигарете испуштен њеним сагоријевањем на активан или пасиван начин,
26. здравствено упозорење означава упозорење које указује на штетне ефекте дуванских производа по здравље људи или на друге непожељне посљедице употребе дуванских производа, а укључује текстуална упозорења, комбинована здравствена упозорења, општа и додатна упозорења и информативне поруке,
27. комбиновано здравствено упозорење означава здравствено упозорење које се састоји од комбинације текста упозорења и фотографије или илустрација које му припадају,
28. збирно паковање означава паковање у којем су дувански или остали производи за пушење, стављени на тржиште и које обухвата двије или више запакованих јединица,
29. вањско паковање означава паковање у којем су дувански или остали производи за пушење стављени на тржиште и који обухвата једну или више запакованих јединица, при чему се прозирни омоти не сматрају вањским паковањем,
30. појединачно паковање означава најмање самостално паковање дуванског или осталих производа за пушење које се ставља на тржиште,
31. произвођач је сваки предузетник или правно лице које производи, дорађује, прерађује или саставља од више производа нови производ или има дизајниран или произведен производ и тргује њиме под својим именом, називом, заштитним знаком или другом препознатљивом ознаком,
32. увозник дувана, дуванских и осталих производа за пушење је свако правно лице којe дуван, дуванске и остале производе за пушење увози у Босну и Херцеговину и ставља на тржиште Републике Српске (у даљем тексту: Република),
33. рекламирање и промоција дувана, дуванских и осталих производа за пушење је сваки облик комерцијалне комуникације са циљем директног или индиректног ефекта давања публицитета или другог начина промовисања дуванских производа, те обухвата и рекламирање других производа осим дувана, ако они својим изгледом и намјеном подстичу употребу дувана, дуванских производа и осталих производа за пушење,
34. директна промоција дувана, дуванских и осталих производа за пушење означава излагање појединачних и збирних паковања цигарета и осталих производа за пушење на видљивим продајним мјестима, било које врсте, гдје се продају ти производи,
35. индиректна промоција дуванa, дуванских и осталих производа за пушење означава организацију догађаја на којима се истичу назив, логотип или друге визуелне карактеристике које подсјећају на поједине дуванске и остале производе за пушење, као и приказивање логотипа и других знакова за означавање тих производа на предметима који нису дувански и остали производи за пушење, као и бесплатна понуда или друга понуда дувана, дуванских и осталих производа за пушење,
36. директно или индиректно спонзорисање је сваки облик доприноса једном догађају, активности, институцији, установи, организацији или појединцу, које има за циљ, могући ефекат или ефекат са намјером промоције дувана, дуванског или осталих производа за пушење,
37. наручиоцем рекламирања, промовисања и спонзорисања сматра се произвођач, односно увозник дувана дуванског и осталих производа за пушење, као и лица која дјелују у њихово име или за њихов рачун,
38. индустријом дувана сматрају се произвођачи, увозници и трговци у велепродаји дувана, дуванских и осталих производа за пушење, као и лица која дјелују у њихово име или за њихов рачун.

 (2) Граматички изрази употријебљени у овом закону за означавање мушког или женског рода, подразумијевају оба рода.

**ГЛАВА II**

**СТРАТЕГИЈА ЗАШТИТЕ ЗДРАВЉА СТАНОВНИШТВА ОД ДУВАНСКИХ И**

**ОСТАЛИХ ПРОИЗВОДА ЗА ПУШЕЊЕ**

**Члан 3.**

Народна скупштина Републике Српске (у даљем тексту: Народна скупштина) на приједлог Владе Републике Српске (у даљем тексту: Влада) доноси Стратегију заштите здравља становништва од дуванских и осталих производа за пушење, за период од пет година (у даљем тексту: Стратегија).

**Члан 4.**

(1) Влада, на приједлог Министарства здравља и социјалне заштите (у даљем тексту: Mинистарство), рјешењем именује Комисију за контролу дувана, дуванских и осталих производа за пушење Републике Српске (у даљем тексту: Комисија).

(2) Мандат чланова Комисије траје пет година, а исти чланови Комисије могу бити поново бирани у наредни сазив.

(3) Комисију чини 11 чланова, укључујући и предсједника Комисије.

(4) Комисија обавља сљедеће послове:

1. прати реализацију Стратегије,
2. врши анализу и објаву података из чл. 9, 10, 11. и 13. овог закона,
3. у сарадњи са Јавном здравственом установом Институт за јавно здравство Републике Српске (у даљем тексту: Институт) прати учесталост пушења, те припрема извјештаје о учесталости пушења и резултатима промотивних и превентивних програма,
4. заједно са надлежним јавним институцијама и установама предлаже мјере и активности чији је циљ смањење понуде и потражње дуванских и осталих производа за пушење, укључујући и програме одвикавања од пушења,
5. учествује у доношењу публикација чији је циљ промоција здравог начина живота,
6. учествује у доношењу програма одвикавања од пушења,
7. сарађује са међународним организацијама које прате проблематику контроле дувана, дуванских и осталих производа за пушење,
8. сарађује са републичким органима, установама и удружењима цивилног друштва,
9. подноси годишњи извјештај о раду за прошлу годину, најкасније до 30. септембра текуће године,
10. обавља и остале послове из области заштите здравља становништва од дуванских и осталих производа за пушење, у складу са овим законом.

(5) Kомисија за свој рад одговара Влади.

(6) Ради обезбјеђења равноправне заступљености полова у саставу Комисије, један од полова мора бити заступљен са најмање пет чланова.

(7) Административне послове за Комисију обавља Институт.

(8) Члану Комисије из става 2. овог члана припада накнада која се исплаћује из буџета Републике Српске, која не може да буде већа од половине најниже плате у Републици за претходни мјесец.

(9) Влада рјешењем о именовању чланова Комисије из става 2. овог члана утврђује динамику исплате накнаде из става 7. овог члана.

**ГЛАВА III**

**ЗАШТИТА СТАНОВНИШТВА ОД ИЗЛАГАЊА ДУВАНСКОМ ДИМУ**

**Члан 5.**

(1) Јавни простор у смислу овог закона је јавни затворени и јавни отворени простор.

(2) Јавни затворени простор је сваки простор који има кров или таваницу (покретну или непокретну) и потпуно затворено више од половине површине припадајућих страна, који је јавно доступан и намијењен индивидуалном или заједничком кориштењу без обзира на право власништва или право приступа, а између осталих, обухвата:

1) заједничке просторе у стамбеним зградама,

2) све просторе у објектима у којима су смјештене јавне институције, установе,

3) просторе у којима се обавља предузетничка и пословна дјелатност,

4) просторе у којима се обављају дјелатности из области здравства, заштите дјеце, социјалне заштите, васпитања и образовања, трговине, спорта и рекреације, угоститељства и туризма, културе и умјетности, науке, јавног превоза, укључујући чекаонице и јавна и службена превозна средства,

5) просторије за састанке, сајмове, изложбе,

6) просторе из области медија, игара на срећу, вјерског, политичког и грађанског окупљања, дворане, трговачке центре, кабине, жичаре, јавне тоалете,

7) сваки други припадајући затворени простор у јавном простору као што су: ходници, лифтови, степеништа, предворја, заједничке просторије, тоалети, чекаонице, кантине, помоћни објекти, магацини, подруми, гараже и други простори у којима непушачи против своје воље могу бити изложени диму дувана, дуванског и осталог производа за пушење.

(3) Јавни отворени простор у смислу овог закона подразумијева јавни простор намијењен одржавању позоришних, филмских представа и спортских манифестација, просторе школских дворишта, отворене просторе у склопу здравствених и васпитно-образовних установа као што су балкони, лође, кровови, улазне степенице и ограђени дворишни простор.

(4) Забрањено је пушење дувана, дуванских и осталих производа за пушење у или на јавном простору дефинисаном у ст. 2. и 3. овог члана.

(5) Правно лице, предузетник и физичко лице који су означени као корисници простора у којем је пушење забрањено, обавезни су да обезбиједе спровођење забране пушења из става 4. овог члана.

(6) У јавним просторима гдје је пушење забрањено морају бити видно постављене ознаке о забрани пушења, које се састоје од графичког знака забране пушења и текста: „Забрањено пушење“.

(7) У јавним просторима гдје је пушење забрањено није дозвољено постављање пепељара или других посуда које могу служити за одлагање пепела.

**Члан 6.**

(1) Уколико здравствене индикације указују на потребу пацијента за пушењем, у стационарним здравственим установама које се баве лијечењем менталних обољења може се дозволити пушење пацијентима у просторијама намијењеним за пушење, у складу са овим законом.

(2) У казнено-поправним установама пушење се за осуђена лица може дозволити само у просторији намијењеној за пушење, у складу са овим законом.

(3) Просторија намијењена за пушење из ст. 1. и 2. овог члана је намјенски затворени простор, са посебном вентилацијом, те у потпуности физички одвојен од других затворених простора установе.

(4) Министар здравља и социјалне заштите (у даљем тексту: министар) доноси Правилник о условима који се односе на простор и опрему за одређивање просторије намијењене за пушење.

(5) Директор установе из ст. 1. и 2. овог члана доноси рјешење о одређивању просторије намијењене за пушење.

**ГЛАВА IV**

**ЛАБОРАТОРИЈСКО ИСПИТИВАЊЕ И ИЗВЈЕШТАВАЊЕ**

**Члан 7.**

(1) Забрањено је стављање у промет дувана, дуванских и осталих производа за пушење који садрже сљедеће адитиве:

1) витамине и друге адитиве који стварају утисак да дувански производ користи здрављу или је мање опасан за здравље,

2) кофеин, таурин и друге адитиве и стимулансе који се повезују са енергијом и виталношћу,

3) адитиве који имају бојива својства за емисије,

4) адитиве који олакшавају удисање или унос никотина,

5) адитиве који имају карциногена, мутагена и репротоксична својства у незапаљеном стању.

(2) Забрањено је стављање у промет дувана, дуванских и осталих производа за пушење:

1) који садрже ароме у било којем од својих саставних дијелова, као што су филтери, папири, паковања, капсуле,

2) који садрже било каква техничка обиљежја која омогућују измјену мириса или окуса дуванског производа или јачине њиховог дима.

(3) Забрањено је стављање у промет филтера, папира и капсула које садрже дуван или никотин.

**Члан 8.**

(1) Цигарета која се ставља у промет на територији Републике подлијеже обавезном лабораторијском испитивању емисије катрана, никотина и угљен-моноксида.

(2) Лабораторијско испитивање емисије катрана, никотина и угљен-моноксид из цигарете врши се у лабораторијама у Републици, Босни и Херцеговини или иностранству.

(3) Лабораторијско испитивање из става 2. овог члана врши се приликом сваког првог стављања у промет цигарете и најмање једном годишње у свакој врсти цигарета.

(4) Лабораторија из става 2. овог члана не може бити у власништву индустрије дувана, нити у било каквој индиректној власничкој вези са индустријом дувана.

(5) Лабораторијско испитивање катрана, никотина и угљен-моноксида обавља лабораторија из става 2. овог члана, у складу са ISО стандардом:

1. за катран ISО стандард 4387,
2. за никотин ISО стандард 10315,
3. за угљен-моноксид ISО стандард 8454.

(6) Тачност мјерења за катран, никотин и угљен-моноксид одређује се у складу са ISО стандардом 8243.

(7) Увозник или произвођач сноси трошкове лабораторијског испитивања цигарета при стављању у промет тих производа на територији Републике, као и трошкове обавезног годишњег лабораторијског испитивања у циљу провјере количине катрана, никотина и угљен-моноксида у цигаретама.

(8) Произвођач или увозник цигарета дужан је подносити Комисији обавјештење о промјени састава цигарета које намјерава ставити у промет на територији Републике.

(9) Комисија и надлежни инспектор овлаштени су да од произвођача или увозника цигарета, о њиховом трошку, траже и додатна лабораторијска испитивања ради утврђивања и оцјене присуства или емисије других састојака који нису обухваћени ставом 1. овог члана, а чије се кориштење забрањује овим законом.

**Члан 9.**

(1) Произвођачи и увозници дуванских и осталих производа за пушење, осим електронске цигарете, обавезни су најкасније до 31. марта текуће године за претходну годину, Комисији доставити потпун и тачан извјештај са списком свих састојака и емисија, њихових количина по врсти и типу који се користе у производњи дуванских и осталих производа за пушење, односно који се налазе у дуванским и осталим производима за пушење на тржишту.

(2) Списак из става 1. овог члана доставља се у електронском и писаном облику и обавезно садржи образложење за укључивање састојака у дуванским и осталим производима за пушење и категорију састојака.

(3) Уз списак из става 2. овог члана прилажу се и токсиколошки подаци од произвођача или увозника, за састојке дуванских и осталих производа за пушење, осим електронске цигарете, позивајући се на њихове ефекте по здравље и особине које проузрокују зависност.

(4) Комисија једном годишње информише јавност о подацима из става 3. овога члана и те податке објављује на електронској страници Института, уз обавезу заштите података који представљају пословну тајну.

**Члан 10.**

(1) Произвођачи и увозници нових дуванских и нових осталих производа за пушење обавезни су поднијети информације Комисији о свим новим производима које намјеравају ставити у промет на територији Републике.

(2) Информације из става 1. овог члана подносе се у електронском и писаном облику шест мјесеци прије намјераваног стављања у промет и садрже:

1) детаљан опис новог~~а~~ производа,

2) упутство за употребу,

3) податке о састојцима и емисијама, у складу са чланом 9. став 1. овога закона,

4) доступне научне студије о токсичности, стварању зависности и привлачности новог дуванског производа, посебно с обзиром на његове састојке и емисије,

5) доступне научне студије, њихове сажетке и истраживање тржишта о преференцијама различитих потрошачких група, укључујући дјецу и омладину и тренутне пушаче,

6) друге доступне и релевантне податке, укључујући анализу ризика/користи од производа, његове очекиване ефекте на престанак конзумације дувана, очекиване ефекте за прихватање конзумације и предвиђена схватања потрошача о производу.

(3) Произвођачи и увозници нових дуванских и нових осталих производа за пушење обавезни су о свим новим или ажурираним информацијама о студијама, истраживањима и другим информацијама из става 2. овог члана, обавијестити Комисију.

(4) У складу са овим чланом, Комисија и надлежни инспектор у складу са законом којим се регулише област инспекције овлаштени су да од произвођача и увозника нових дуванских и нових осталих производа за пушење траже да обаве додатна лабораторијска испитивања или доставе и друге додатне податке у вези са новим производом о њиховом трошку.

(5) Нови дувански и нови остали производи за пушење стављени у промет на територији Републике морају у потпуности испуњавати услове прописане овим законом.

**Члан 11.**

(1) Произвођачи и увозници електронских цигарета и посуда за поновно пуњење обавезни су, најкасније до 31. марта текуће године за претходну годину, Комисији доставити извјештај о свим електронским цигаретама и посудама за поновно пуњење на тржишту Републике.

(2) Произвођачи и увозници електронских цигарета и посуда за поновно пуњење обавезни су шест мјесеци прије стављања на тржиште производа Комисији доставити информације о производу који намјеравају ставити на тржиште.

(3) Извјештај, односно информације из ст. 1. и 2. овог члана подносе се у електронском и писаном облику и обавезно садрже сљедеће податке:

1. име и контакт податке произвођача, односно увозника и име и презиме одговорног лица,
2. попис свих састојака садржаних у производу и емисија које настају кориштењем производа, по робној марки и типу, укључујући и њихове количине,
3. токсиколошке податке у вези са састојцима и емисијама тог производа, кад нису и кад јесу загријани, а који се нарочито односе на њихове ефекте на здравље потрошача кад се удишу, узимајући у обзир и све ефекте стварања зависности,
4. опис саставних дијелова производа, и гдје је то примјењиво, механизам за отварање и пуњење електронске цигарете или посуда за пуњење,
5. информације о дози и уносу никотина приликом конзумације у уобичајеним или разумно предвидивим условима,
6. изјаву да произвођач или увозник сносе пуну одговорност за количину и безбједност производа код стављања у промет и кориштења у уобичајеним околностима или разумно предвидивим условима.

**Члан 12.**

(1) Приликом стављања на тржиште електронских цигарета и посуда за поновно пуњење морају бити испуњени сљедећи услови:

1. текућина која садржи никотин ставља се на тржиште искључиво у за то намијењеним посудама за поновно пуњење који немају запремину већу од 10 ml, у потрошним електронским цигаретама или у улошцима за једнократну употребу, на начин да улошци или посуда за поновно пуњење не прелазе запремину од 2 ml,
2. текућина која садржи никотин не садржи више од 20 mg/ml никотина,
3. текућина која садржи никотин не садржи адитиве наведене у члану 7. став 2. овог закона,
4. у производњи текућине која садржи никотин користе се само састојци високе чистоће. Састојци који нису наведени међу састојцима из става 2. тачке 2) овога члана смију бити присутне у текућини која садржи никотин само у траговима, ако те трагове приликом производње технички није могуће избјећи,
5. једини састојци, осим никотина, који се користе у текућини која садржи никотин не смију представљати опасност за људско здравље у загријаном или незагријаном облику,
6. електронске цигарете морају да ослобађају дозе никотина у уједначеним нивоима,
7. електронске цигарете и посуде за поновно пуњење су такве да дјеца њима не могу руковати и да на њима нису могуће неовлаштене измјене,
8. електронске цигарете и посуде за поновно пуњење су заштићене од ломљења и цурења и имају механизам који осигурава поновно пуњење без цурења.

(2) Уз свако појединачно паковање електронске цигарете и посуде за поновно пуњење обавезно се прилажу сљедећа упутства и упозорења:

1. упутство за кориштење и чување производа, укључујући и обавјештење да се употреба производа не препоручује омладини и непушачима,
2. контраиндикације за употребу производа,
3. упозорење за ризичне групе становништва,
4. могуће штетне ефекте производа,
5. податке о стварању зависности и токсичности,
6. контакт произвођача или увозника и одговорног лица.

(3) Лабораторија овлаштена за испитивање безбједности предмета опште употребе провјерава испуњеност услова из става 1. овог члана, у складу са законом.

(4) За сваку измјену производа наведених у ставу 1. овог члана, Комисији се подноси ново обавјештење.

(5) Комисија и надлежни инспектор овлаштени су да затраже и додатне информације од произвођача или увозника, о њиховом трошку, у вези са безбједношћу и аспектима квалитетa или било којег другог штетног ефекта електронске цигарете и посуде за поновно пуњење.

**Члан 13.**

(1) Произвођачи и увозници биљних производа за пушење обавезни су Комисији доставити потпун и тачан попис свих састојака и њихових количина по робној марки и типу, који се користе у производњи таквих производа.

(2) Подаци који се захтијевају у складу са ставом 1. овог члана подносе се шест мјесеци прије стављања у промет новог или измијењеног биљног производа за пушење.

(3) У складу са овим чланом, Комисија и надлежни инспектор, у складу са законом којим се регулише област инспекција, овлаштени су да затраже и додатне информације од произвођача или увозника биљног производа за пушење, о њиховом трошку.

(4) Министар доноси Правилник о садржају и начину извјештавања у вези са дуванским, осталим и новим производима за пушење.

**ГЛАВА V**

**ОЗНАЧАВАЊЕ И ПАКОВАЊЕ**

**Члан 14.**

(1) Свако појединачно и збирно паковање дуванског и осталог производа за пушење обавезно садржи здравствена упозорења која морају покривати цијелу површину појединачног или збирног паковања, која је за њих намијењена.

(2) Здравствена упозорења из става 1. овог члана укључују општа упозорења, додатна упозорења, комбинована упозорења и информативне поруке.

(3) Комбинована упозорења из става 2. овог члана састоје се од фотографије или неке друге илустрације и пратећег текста додатног упозорења.

(4) На појединачним паковањима дуванских производа, осим цигарета и дувана за самостално мотање у врећицама, здравствена упозорења могу се причврстити наљепницама, под условом да су такве наљепнице неуклоњиве.

(5) Здравствена упозорења морају остати нетакнута отварањем појединачног паковања, осим на паковањима са преклопним поклопцем, гдје се здравствена упозорења могу раздвојити отварањем, али само на начин који осигурава графичку цјеловитост и видљивост текста, фотографија и података.

(6) Здравствена упозорења ни на који начин не смију заклонити, нити прекинути ознаке дефинисане прописима из области пореза или ознаке цијене.

**Члан 15.**

(1) Свако појединачно и збирно паковање дуванских производа мора садржавати комбинована упозорења на предњој и задњој страни паковања, која морају заузимати минимално 65% површине затвореног паковања на којем се штампају.

(2) Комбинована упозорења морају се правилно мијењати тако да се свако од упозорења налази означено на једнаким количинама дуванских производа у малопродаји, у текућој години.

(3) Дувански производи за пушење, осим цигарета, дувана за самостално мотање и дувана за водену лулу изузети су из обавезе навођења информативне поруке и комбинованих здравствених упозорења из члана 14. става 1. овога закона.

(4) Свако појединачно и збирно паковање бездимног дуванског производа мора садржавати здравствено упозорење на двјема највећим површинама појединачног и збирног паковања, заузимајући најмање 35% површине паковања.

(5) Министар доноси Правилник о садржају и начину обиљежавања појединачних и збирних паковања бездимних производа дуванских и осталих производа за пушење.

**Члан 16.**

(1) Појединачно и збирно паковање дуванског и биљног производа за пушење, те бездимног производа не може садржавати обиљежја која:

1. промовишу производ или подстичу на његову употребу стварањем погрешног утиска о његовим особинама, ефектима на здравље или емисијама, нити податке о садржају никотина, катрана и угљен-моноксида,
2. сугеришу да је производ:

1. мање штетан од других производа за пушење,

2. са смањеним ефектом штетних састојака дуванског дима,

3. витализирајући, енергетски, оздрављујући, подмлађујући или да има природне или органске особине,

4. такав да има друге користи за здравље или да промовише савремене животне стилове,

3) упућује на окус или мирис било какве ароме или на друге адитиве, као и њихову одсутност,

4) својим обликом или дизајном личи на храну или козметички производ,

5) сугерише да производ има побољшану биоразградивост или друге предности за околину.

(2) Забрањено је кориштење термина „light“, „super light“, „ultra light“, „slim“, „full flavour“, „extra“, „ultra“ и сличних термина на збирним и појединачним паковањима дуванских и осталих производа за пушење.

(3) Појединачна и збирна паковања не могу садржавати, нити сугерисати економске предности, укључивањем штампаних купона, понуда за попусте, упућивања на бесплатну дистрибуцију, понуда „два за један“ или друге сличне понуде.

(4) Забране из овог члана укључују: текстове, симболе, имена, заштитне знакове, фигуративне ознаке, као и друге симболе или ознаке.

(5) Појединачна паковања и збирна паковања биљних производа за пушење не могу садржавати ниједан од елемената или обиљежја из ст. 1, 2, 3. и 4. овог члана.

**Члан 17.**

(1) Појединачно паковање цигарета мора да буде у облику квадра.

(2) Појединачно паковање дувана за самостално мотање може да буде у облику квадра, у цилиндричном облику или у облику врећице.

(3) Појединачно паковање цигарета мора да садржи најмање 20 цигарета.

(4) Појединачно паковање дувана за самостално мотање мора да садржи најмање 30 грама дувана.

(5) Појединачно паковање цигарета може се састојати од картона или меког материјала и не може имати отвор који се може поновно затворити или запечатити након што је једанпут отворен, осим у случају када појединачно паковања садржи преклопни поклопац или представља кутију са зглобним поклопцем.

(6) Код паковања са преклопним поклопцем или зглобним поклопцем, поклопац мора да буде причвршћен за задњу страну појединачног паковања.

**ГЛАВА VI**

**РЕКЛАМИРАЊЕ, ПРОМОЦИЈА И СПОНЗОРИСАЊЕ**

**Члан 18.**

(1) Забрањено је рекламирање, директно и индиректно промовисање и спонзорисање и друге сличне активности, које се односе на дуван, дуванске и остале производе за пушење.

(2) Забрањено је свако истицање назива и логотипа произвођача и дуванских, као и осталих производа за пушење кроз свјетлеће рекламе, сталке за продају, летке, оквире, каталоге и остале промотивне материјале и поруке на свим продајним мјестима.

(3) Забрањено је рекламирање производа који се не сматрају дуванским и осталим производима за пушење, а који својим обликом, називом или намјеном непосредно подстичу потрошњу дуванских и осталих производа за пушење.

(4) Забрањено је поклањање дувана, дуванских и осталих производа за пушење од стране произвођача, увозника или трговца.

(5) Забрањено је нуђење или давање бонуса, премија, попуста на куповину, права на учешће у било којој игри, лутрији, такмичењу или догађају који се директно или индиректно односи на дуванске и остале производе за пушење.

(6) Забрањено је пушење дувана, дуванских и осталих производа за пушење приликом јавних наступа, објављивање фотографија лица са цигаретом у штампаним медијима и приказивање особа које пуше на телевизији и другим електронским медијима, са изузетком филмског и серијског програма и умјетничких дјела.

(7) Забрањено је рекламирање дувана, дуванских и осталих производа за пушење путем интернета.

(8) Под рекламирањем у смислу овог закона не подразумијевају се обавјештења:

1. за добијене награде и друга јавна признања за квалитет неких производа, који су постигнути током производње дуванских и осталих производа за пушење, али без цитираног назива производа од произвођача и увозника тих производа путем медија,
2. о одржавању специјализованих сајмова и изложби организованих у затвореном простору сајма или изложбе у вријеме презентације нових дуванских и осталих производа пушење, али без цитираног назива производа од произвођача и увозника тих производа путем медија,
3. о награди за квалитет или друге карактеристике дуванских и осталих производа за пушење објављених у стручним књигама, часописима и другим стручним издањима која су намијењена посебно за произвођаче и увознике ових производа, на начин да су запаковани у непрозирни материјал.

**Члан 19.**

(1) Забрањено је спонзорисање програма у писаним медијима, електронским медијима и путем других средстава комуникација од стране индустрије дувана.

(2) Забрањено је спонзорисање догађаја или активности група или појединаца, с циљем или могућим ефектом директне или индиректне промоције дуванског производа, употребе дувана и осталих производа за пушење, те пружање финансијске или друге помоћи од индустрије дувана догађајима или активностима, појединцима или групама као што су:

1) спортски или умјетнички догађаји,

2) индивидуални спортисти или тимови,

3) индивидуални умјетници или умјетничке групе,

4) невладине организације и друге организације цивилног друштва,

5) политичарима или политичким странкама.

**ГЛАВА VII**

**ОГРАНИЧЕЊА ПРОДАЈЕ**

**Члан 20.**

(1) Забрањена је продаја дувана, дуванских и осталих производа за пушење у трговинским објектима који се налазе у простору који функционално припада здравственој, васпитно-образовној, спортско-рекреативној установи и установи културе.

(2) Забрањена је продаја дувана, дуванских и осталих производа за пушење ван оригиналног паковања.

(3) Дуван, дувански и остали производи за пушење се продају само у затвореном паковању.

**Члан 21.**

(1) Забрањено је инсталирати, постављати или користити аутомате за продају дувана, дуванских и осталих производа за пушење на јавним мјестима.

(2) Забрањено је продавати дуван, дуванске и остале производе за пушење на уличним тезгама, путем аутомата, са полица супермаркета, самопослуга и других трговинских објеката у којим купци могу слободно узети робу.

(3) Забрањена је продаја дувана, дуванских и осталих производа за пушење путем интернета.

**Члан 22.**

(1) Забрањено је продавати цигарете у ринфузи, појединачно или у паковању које садржи мање од 20 комада цигарета.

(2) Забрањено је продавати друге производе у комбинацији са дуваном или дуванским и осталим производима за пушење.

(3) Дуван, дувански и остали производи за пушење не могу се нудити у размјену, продају или поклон, у аранжману у којем су комбиновани или визуелно нису одвојени од осталих производа.

(4) Забрањена је продаја производа који нису дувански, али имају:

1) назив или лого произвођача дуванског и осталих производа за пушење,

2) назив било које врсте дуванског и осталих производа за пушење,

3) знака распознавања који директно или индиректно указује на дувански или остали производ за пушење,

4) амблем или сличан знак који асоцира на дуванске и остале производе за пушење.

(5) Забрањена је продаја дувана за оралну употребу.

**Члан 23.**

(1) Забрањено је продавати и поклањати дуван, дуванске и остале производе за пушење лицима млађим од 18 година.

(2) Забрањено је ангажовање лица млађих од 18 година да продају или поклањају дуван, дуванске и остале производе за пушење.

(3) На свим продајним мјестима на којима се продају дувански и остали производи за пушење мора бити видно постављена ознака о забрани продаје дуванских и осталих производа за пушење лицима млађим од 18 година која се састоји од графичког знака забране продаје и текста: „Забрањена продаја дуванских и осталих производа за пушење лицима млађим од 18 година“.

(4) Продавац од лица за које сматра да је млађе од 18 година може затражити да одговарајућом исправом докаже пунољетност, а ако лице то одбије, продавац је обавезан ускратити продају дувана, дуванског или осталог производа за пушење.

(5) Забрањена је продаја слаткиша, играчки и других производа намијењених дјеци, а који обликом или изгледом подсјећају на дувански или остали производ за пушење.

(6) Министар доноси Правилник о облику и садржају ознака о забрани продаје и забрани пушења.

**ГЛАВА VIII**

**ОБРАЗОВАЊЕ И ОБАВЈЕШТАВАЊЕ**

**Члан 24.**

(1) На приједлог Републичког педагошког завода и Института, основне и средње школе у Републици обавезне су спроводити васпитно-образовни наставни план и програм који садржи теме из области превенције употребе дувана, дуванских и осталих производа за пушење.

(2) У свим васпитно-образовним установама на видном мјесту се истичу постери или други визуелни информативно-едукативни материјали који садрже текст или слике који указују на штетност употребе дувана, дуванских и осталих производа за пушење.

**Члан 25.**

Здравствено-васпитни програми о штетности пушења који се емитују на јавном РТВ сервису обавезно се припремају у сарадњи са здравственим, васпитно-образовним и другим установама и институцијама.

**ГЛАВА IX**

**ОДНОСИ ИЗМЕЂУ ЈАВНИХ ИНСТИТУЦИЈА И ИНДУСТРИЈЕ ДУВАНА**

**Члан 26.**

Јавне институције обезбјеђују транспарентност и информишу јавност о односима са индустријом дувана.

**Члан 27.**

Јавне институције не учествују у подршци, прилагођавању или прихватању финансијског, директног или индиректног ангажмана од индустрије дувана или укључивања у иницијативу, кампању, односно програм који директно или индиректно финансира индустрија дувана, укључујући и оне програме који се односе на контролу дувана или промоцију здравља.

**Члан 28.**

(1) Јавне институције и установе не примају добровољни допринос било које врсте, финансијски или други, од представника индустрије дувана, изузев уколико тај допринос не произлази из одређене законске обавезе.

(2) Забрањено је лицу које је запослено у јавној институцији или установи примање добровољног финансијског или било којег другог доприноса, односно стицања привилегије од представника индустрије дувана.

(3) Забрањено је да политичка партија или њен кандидат, путем политичке кампање, прими добровољни финансијски или поклон било које друге врсте од представника индустрије дувана.

(4) Јавне институције и установе неће пружати привилегије неком лицу или компанији за продају на велико или мало у вези са било којом фазом увоза или продаје дуванских и осталих производа за пушење, изузев уколико та подршка не произлази из одређене законске обавезе.

**ГЛАВА X**

**НАДЗОР**

**Члан 29.**

(1) Управни надзор над спровођењем овог закона у складу са својим надлежностима врши Министарство.

(2) Надзор над примјеном овог закона обавља комунална полиција, инспекција рада, просвјетна инспекција, тржишна инспекција и здравствена инспекција у складу са овим законом и законом којим се уређује комунална полиција и законом којим се уређују инспекције у Републици.

**Члан 30.**

(1) Комунална полиција обавља надзор над примјеном забране пушења у угоститељским објектима и заједничким просторима у стамбеним зградама, у објектима у којима се приређују игре на срећу, као и надзор над продајом дуванских и осталих производа за пушење малољетним лицима и продајом на уличним тезгама, та на јавним скуповима и у средствима јавног и службеног превоза у складу са овим законом и законом којим се уређује комунална полиција.

(2) Инспекција рада обавља надзор над примјеном забране пушења на радним мјестима.

(3) Просвјетна инспекција обавља надзор над примјеном одредaбa члана 24. овог закона.

(4) Тржишна инспекција обавља надзор над спровођењем чл. 20, 21, 22. и 23. овог закона.

(5) Здравствена инспекција, поред надзора над одредбом члана 20. овог закона, врши и надзор над примјеном осталих одредaбa овог закона.

**Члан 31.**

(1) У обављању надзора из члана 30. овог закона инспектор је овлаштен да:

1. забрани пушење дувана, дуванских производа и осталих производа за пушење на јавном мјесту, на коме је овим законом забрањено пушење,
2. наложи постављање ознака о забрани пушења у јавним просторима,
3. забрани одређивање посебне просторије за пушење супротно овом закону и правилнику о условима за одређивање посебне просторије за пушење,
4. забрани увоз дувана, дуванских производа и осталих производа за пушење, који не испуњавају услове прописане овим законом и подзаконским актима донесеним на основу њега и нареди да се пошиљка врати пошиљаоцу, односно уништи ако се не може вратити пошиљаоцу,
5. забрани производњу и промет и нареди уништавање дувана, дуванских производа и осталих производа за пушење чији састав, паковање, ознаке и пратећи документи не одговарају захтјевима прописаним овим законом и подзаконским актима донесеним на основу овог закона, о трошку лица код којег су затечени,
6. наложи лабораторијско испитивање дувана, дуванских производа и осталих производа за пушење у складу са овим законом,
7. произвођачу и увознику дувана, дуванских и осталих производа за пушење наложи достављање прописаних обавјештења и извјештаја,
8. забрани рекламирање, промоцију, спонзорисање, поклањање и друге сличне активности које се односе на дуван, дуванске производе и остале производе за пушење,
9. забрани продају дувана, дуванских производа и осталих производа за пушење путем интернета, у објектима и двориштима здравствених и васпитно-образовних установа, објектима и двориштима за спорт, рекреацију и културу, на уличним тезгама и другим недозвољеним мјестима,
10. забрани постављање аутомата и продају дувана, дуванских производа и осталих производа за пушење из аутомата,
11. забрани продају дувана, дуванских и осталих производа за пушење који нису у оригиналном и затвореном паковању,
12. забрани продају и наложи уништавање дувана за оралну употребу,
13. забрани производњу и промет и наложи уништавање других производа који носе назив или лого произвођача односно назив, лого или другу ознаку и облик који подсјећа на дуван, дуванске и остале производе за пушење,
14. забрани ангажовање лица млађих од 18 година за продају дувана, дуванских производа и осталих производа за пушење,
15. забрани продају и поклањање дувана, дуванских производа и осталих производа за пушење лицима млађим од 18 година,
16. наложи постављање упозорења о забрани продаје дувана, дуванских производа и осталих производа за пушење лицима млађим од 18 година, на продајним мјестима.
17. забрани или наложи предузимање других мјера у складу са овим законом и подзаконским актима донесеним на основу овог закона.

(2) Трошкове уништавања дувана, дуванских и осталих производа за пушење, чији промет је рјешењем инспектора забрањен, сноси произвођач, увозник или друго лице код кога су производи затечени.

**Члан 32.**

У обављању надзора из члана 24. овог закона, просвјетни инспектор је овлаштен да наложи васпитно-образовним установама да се на видна мјеста поставе постери и други промотивни материјали са упозорењима о штетности пушења и забрани употребе дувана, дуванских производа и осталих производа за пушење лицима млађим од 18 година.

**ГЛАВА XI**

**КАЗНЕНЕ ОДРЕДБЕ**

**Члан 33.**

(1) Новчаном казном од 5.000 КМ до 15.000 КМ казниће се за прекршај правно лице ако:

1) произведе, увезе или стави у промет дуван, дуванске производе и остале производе за пушење чији састав не одговара одредбама овог закона и подзаконским актима донесеним на основу њега (члан 7),

2) не обавља прописана лабораторијска испитивања цигарета (члан 8. ст. 1, 2. и 3),

3) не обавјештава Комисију о свакој промјени састава дуванских и осталих производа за пушење (члан 8. став 8),

4) Комисији, у складу са роком, не достави потпун и тачан годишњи извјештај са списком свих састојака са количинама и токсиколошким подацима, по свакој врсти и типу дуванског и осталих производа за пушење, осим електронске цигарете (члан 9),

5) Комисији, у складу са роком, не достави потпуне и тачне информације о новим дуванским и новим осталим производима за пушење (члан 10),

6) Комисији, у складу са роком, не достави потпуне и тачне податке о електронским цигаретама и посудама за поновно пуњење (члан 11),

7) произведе, увезе или стави у промет електронску цигарету или посуду за поновно пуњење чији састав не одговара одредбама овог закона или уз коју нису приложена прописана упутства и упозорења (члан 12),

8) произведе, увезе или стави у промет биљни производ за пушење, а Комисији у складу са роком не достави потпун и тачан попис свих састојака и њихових количина по робној марки и типу који се користе у производњи биљног производа за пушење (члан 13),

9) произведе, увезе или стави у промет дувански производ који не садржи прописана здравствена упозорења (чл. 14. и 15),

10) произведе, увезе или стави у промет дувански или биљни производ за пушење који садржи забрањено обиљежје (члан 16),

11) произведе, увезе или стави у промет дувански производ чије паковање није у складу са одредбама овог закона (члан 17),

12) наручи или врши рекламирање, промовисање, спонзорисање или другу сличну активност која се односи на дуван, дуванске и остале производе за пушење (чл. 18. и 19),

13) продаје дуван, дуванске и остале производе за пушење у трговинским објектима који се налазе у простору који функционално припада здравственој, васпитно-образовној, спортско-рекреативној установи и установи културе, или те производе видно излаже на продајним мјестима, односно продаје ван оригиналног и затвореног паковања (члан 20),

13) обавља продају дувана, дуванских и осталих производа за пушење путем аутомата, на начин да их купац може сам узети, на уличној тезги или путем интернета (члан 21),

14) врши продају цигарета у паковању мањем од 20 комада или у ринфузи или продаје, нуди на размјену, односно поклања друге производе у комбинацији са дуваном, дуванским и осталим производима за пушење (члан 22. ст. 1, 2. и 3),

15) обавља производњу, увоз или продају других производа који носе назив или лого произвођача или било који знак препознатљивости дувана, дуванског или осталих производа за пушење (члан 22. став 4),

16) врши продају дувана за оралну употребу (члан 22. став 5),

17) продаје или поклања дуван, дуванске и остале производе за пушење лицима млађим од 18 година или за продају ангажује лица млађа од 18 година односно продаје друге производе намијењене дјеци која имају облик дуванског или осталих производа за пушење (члан 23).

(2) За прекршај из става 1. овог члана казниће се одговорно лице у правном лицу, новчаном казном од 1.000 КМ до 3.000 КМ.

(3) За прекршај из става 1. овог члана казниће се предузетник, новчаном казном од 1.000 КМ до 3.000 КМ.

(4) За прекршај из става 1. овог члана казниће се физичко лице, новчаном казном од 100 КМ до 300 КМ.

(5) За прекршај из става 1. т. 9), 10), 12) и 17) овог члана, суд на приједлог инспектора може правном лицу или предузетнику изрећи заштитну мјеру забране обављања дјелатности, у трајању до шест мјесеци.

(6) Новчаном казном од 1.000 КМ до 3.000 КМ казниће се одговорно лице у органу управе или јавном предузећу које одобри постављање рекламе за дуван, дувански и остали производ за пушење.

**Члан 34.**

(1) Новчаном казном од 2.000 КМ до 6.000 КМ казниће се за прекршај правно лице ако дозволи пушење дувана, дуванских и осталих производа за пушење (члан 5).

(2) За прекршај из става 1. овог члана казниће се одговорно лице у правном лицу, новчаном казном од 1.000 КМ до 3.000 КМ.

(3) За прекршај из става 1. овог члана казниће се предузетник, новчаном казном од 1.000 КМ до 3.000 КМ.

(4) За прекршај из става 1. овог члана казниће се физичко лице, новчаном казном од 200 КМ до 600 КМ.

**Члан 35.**

(1) Новчаном казном од 1.000 КМ до 3.000 КМ казниће се за прекршај правно лице ако:

1) постави пепељаре и друге посуде намијењене за одлагање пепела у јавном простору на којем је по овом закону пушење забрањено (члан 5),

2) просторију за пушење одреди супротно овом закону и правилнику о условима за одређивање посебне просторије за пушење (члан 6),

3) на продајном мјесту не постави видно упозорење о забрани продаје дувана, дуванских производа и осталих производа за пушење лицима млађим од 18 година (члан 23. став 3).

(2) За прекршај из става 1. овог члана казниће се одговорно лице у правном лицу новчаном казном од 200 КМ до 600 КМ.

(3) За прекршај из става 1. овог члана казниће се предузетник, новчаном казном од 200 КМ до 600 КМ.

**ГЛАВА XII**

**ПРЕЛАЗНЕ И ЗАВРШНЕ ОДРЕДБЕ**

**Члан 36.**

Министар ће у року од годину дана од дана ступања на снагу овог закона донијети правилнике о:

1) условима за одређивању просторије намијењене за пушење (члан 6. став 5),

2) садржају и начину извјештавања, у вези са дуванским, осталим и новим производима за пушење (члан 13. став 4),

3) о садржају и начину обиљежавања појединачних и збирних паковања бездимних производа дуванских и осталих производа за пушење (члан 15. став 5),

4) облику и садржају ознака о забрани продаје и забрани пушења (члан 23. став 6).

**Члан 37.**

(1) Привредна друштва и предузетници дужни су своја општа акта ускладити са овим законом најкасније у року од шест мјесеци од дана његовог ступања на снагу.

(2) Индустрија дувана је обавезна да свој рад и пословање усклади с одредбама овога закона у року од шест мјесеци од дана ступања на снагу овога закона.

(3) Стационарне здравствене установе које се баве лијечењем менталних обољења и казнено-поправне установе које одређују просторију за пушење дужне су ускладити услове у просторији са правилником из члана 6. став 5. овог закона, у року од шест мјесеци од дана ступања на снагу правилника.

(4) Дувански производи означени у складу са Правилником о означавању паковања дуванских производа („Службени гласник Републике Српске“, број 125/11) могу остати на тржишту најдуже 12 мјесеци од дана ступања на снагу правилника из члана 15. став 5. овог закона.

(5) Привредна друштва и предузетници дужна су поставити ознаке о забрани пушења и забрани продаје дувана, дуванских и осталих производа за пушење у року од три мјесеца од дана доношења правилника из члана 23. став 6. овог закона.

**Члан 38.**

Ступањем на снагу овог закона престају важити:

Закон о забрани пушења на јавним мјестима („Службени гласник Републике Српске“, бр. 46/04, 74/04 и 92/09),

Закон о забрани рекламирања дувана и дуванских производа („Службени гласник Републике Српске“, бр. 46/04, 74/04, 96/05 и 92/09),

Закон о забрани продаје дувана и дуванских производа лицима млађим од 18 година („Службени гласник Републике Српске“, бр. 46/04, 74/04, 96/05 и 92/09).

**Члан 39.**

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

 Недељко Чубриловић

**ОБРАЗЛОЖЕЊЕ**

**НАЦРТА ЗАКОНА О ЗАШТИТИ ЗДРАВЉА СТАНОВНИШТВА ОД ДУВАНСКИХ И ОСТАЛИХ ПРОИЗВОДА ЗА ПУШЕЊЕ**

**I УСТАВНИ ОСНОВ**

 Уставни основ за доношење ове стратегије садржан је у Амандману XXXII т. 5, 12. и 13. на члан 68. Устава Републике Српске, према којем Република Српска, између осталог, уређује и обезбјеђује, остваривање и заштиту људских права и слобода, здравство, бригу о дјеци и омладини као и заштиту животне средине.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И**

 **ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство број: 22.04-020-729/17 од 16. новембра 2017. године, уставни основ за доношење овог закона садржан је у Амандману XXXII т. 5, 12. и 13. на члан 68. Устава Републике Српске, према којем Република Српска, између осталог, уређује и обезбјеђује остваривање и заштиту људских права и слобода, здравство, бригу о дјеци и омладини, као и заштиту животне средине.

Обрађивач закона је у складу са чланом 41. став. 2. Правила за израду закона и других прописа Републике Српске („Службени гласник Републике Српске“, број 24/14), у Образложењу Закона навео разлоге за доношење Закона о заштити здравља становништва од дуванских и осталих производа за пушење. С тим у вези наведено је да је основни разлог за доношење новог закона подизање свијести и промјене понашања и пракси у вези са штетношћу пушења.

Поред тога, наведено је да ће се доношењем овог закона унаприједити здравље становништва у Републици, тако што ће се омогућити заштита здравља становништва од дувансикх и осталих производа за пушење, како лица која не користе дуван и дуванске производе, тако и лица која их користе пружајући истима подршку да престану са пушењем дуванских и осталих производа за пушење.

Овим законом уређују се мјере забране пушења у јавним просторима и заштита од излагања дуванском диму, начин паковања и означавања дуванских производа, кориштење и употреба електронских цигарета и биљних производа за пушење, забрана рекламирања, промоције и спонзорисања дуванских и осталих производа за пушење, ограничења продаје дувана, дуванских и осталих производа за пушење, спречавање приступа малољетним лицима дувану, дуванским и осталим производима за пушење, едукација и обавјештења у вези са превенцијом употребе дувана, дуванских и осталих производа за пушење, као и друге мјере од значаја за заштиту здравља становништва од дуванских и осталих производа за пушење.

Републички секретаријат за законодавство размотрио је Нацрт закона и не упуштајући се у цјелисходност норми, обрађивачу jе дао одређене примједбе и сугестије у циљу усклађивања предложеног текста Закона са Правилима за израду закона и других прописа Републике Српске („Службени гласник Републике Српске“, број 24/14). С тим у вези, дате су примједбе и сугестије које се односе на усаглашавање текста Закона са чл. 18, 19, 21, 20, 83. и 84. Правила, а односе се на објашњење израза и појмова, односно на писање објашњења израза и појмова на начин да се не дефинишу појмови и изрази који су већ дефинисани другим законом, те на цјеловито и систематично уређивање, на врсту садржинских одредаба, садржај образложења и нормативни облик, језик и стил писања прописа.

Такође, дата је сугестија за усклађивање овог нацрта закона са Законом о пореском систему („Службени гласник Републике Српске“, број 72/12) у дијелу који се односи на накнаду која припада члановима Комисије за контролу дувана, дуванских и осталих производа за пушење Републике Српске на начин да висина сваког појединачног пореског и непореског давања мора обавезно бити одређена или јасно одредива законом.

Исто тако, дата је сугестија за усклађивање овог нацрта закона са Законом о инспекцијама у Републици Српској („Службени гласник Републике Српске“, бр. 74/10, 109/12, 117/12 и 44/16) у дијелу који се односи на употребу термина „налаже“, а не „наређује“.

Дата је сугестија да се у складу са чланом 17. став. 1. тачка з) Пословника о раду Владе Републике Српске прибави мишљење Министарства просвјете и културе, Министарства пољопривреде, шумарства и водопривреде, Министарства трговине и туризма, Министарства за просторно уређење, грађевинарство и екологију и Министарства финансија с обзиром на то да се материја која се уређује Нацрта закона од интереса за наведена министарства.

Oбрађивач закона прихватио je дате примједбе и сугестије и уградио их у текст Нацрта закона.

Републички секретаријат за законодавство констатује да је обрађивач у Образложењу Закона навео да је поступио у складу Смјерницама за поступање републичких органа управе о учешћу јавности и консултацијама у изради закона („Службени гласник Републике Српске“, бр. 123/08 и 73/12) и приликом израде закона прибавио приједлоге и сугестије заинтересованих лица, те исте уградио у текст Нацрта закона.

Будући да постоји уставни основ за доношење предметног закона, да је усаглашен са правним системом Републике Српске и са Правилима за израду закона и других прописа Републике Српске, мишљење је да се Нацрт закона о заштити здравља становништва од дуванских и осталих производа за пушење може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за економске односе и регионалну сарадњу број: 17.03-020-2566/17 од 8. новембра 2017. године, а након увида у прописе Европске уније и анализе одредаба Нацрта закона о заштити здравља становништва од дуванских и осталих производа за пушење, установљено је да *EU acquis* садржи изворе који су релевантни за предмет уређивања достављеног нацрта, а које је обрађивач узео у обзир у свом раду, због чега у Изјави о усклађености стоји оцјена „дјелимично усклађен“.

Материју Нацрта, у дијелу примарних извора права ЕУ, начелно уређује Уговор о функционисању Европске уније, Дио трећи – Политике и унутрашње дјеловање Уније, Наслов IV – Слобода кретања људи, услуга и капитала, Поглавље 2 – Право настањивања, члан 53, Поглавље 3 – Услуге, члан 62, Наслов VII – Заједничка правила о тржишној конкуренцији, опорезивању и усклађивању законодавства, Поглавље 3 – Усклађивање законодавства, члан 114, Наслов XIV – Јавно здравство, члан 168. / *Treaty on the Functioning of the European Union, Part Three – Union ppolicies and internal actions, Title IV – Free movement of persons, services and capital, Chapter 2 – Right of establishment, Article 53, Chapter 3 – Services, Article 62; Title VII – Common rules on competition, taxation and approximation of laws, Article 114; Title XIV – Public health, Article 168.*

У дијелу секундарних извора права ЕУ, обрађивач је узео у обзир сљедеће изворе:

* Директиву 2014/40/EU Европског пaрлaментa и Савјета од 3. aприлa 2014. године о усклaђивaњу зaконa и других прописa држaвa члaницa о производњи, предстaвљaњу и продaји дувaнских и сродних производa и о стaвљaњу извaн снaге Директиве 2001/37/ЕЗ / *Directive 2014/40/EU of the European Parliament and of the Council of 3 April 2014 on the approximation of the laws, regulations and administrative provisions of the Member States concerning the manufacture, presentation and sale of tobacco and related products and repealing Directive 2001/37/EC;*
* Директиву 2010/13/EU Европског парламента и Савјета од 10.марта 2010. године о координацији одређених одредаба утврђених законима и другим прописима у државама чланицама о пружању аудиовизуалних медијских услуга (Директива о аудиовизуалним медијским услугама) / *Directive 2010/13/EU of the Еuropean parliament and of the Сouncil of 10 March 2010 on the coordination of certain provisions laid down by law, regulation or administrative action in Member States concerning the provision of audiovisual media services (Audiovisual Media Services Directive);*
* Директиву 2003/33/EC о усклађивању закона и других прописа држава чланица о оглашавању и спонзорисању дуванских производа / *Directive 2003/33/EC of the European Parliament and of the Council of 26 May 2003 on the approximation of the laws, regulations and administrative provisions of the Member States relating to the advertising and sponsorship of tobacco products)*
* Препоруке Савјета Европске уније о околини без дуванског дима / *Council Recommendation on smoke-free environments (2009/C 296/02);*
* Препоруке Савјета Европске уније 2003/54/EC од 2. децембра 2002. године о превенцији пушења и иницијативама за побољшање контроле дувана / *Council Recommendation 2003/54/EC of 2 December 2002 on the prevention of smoking and on initiatives to improve tobacco control.*

Издвајамо најзначајнија усклађивања:

Одредбе члана 2. Директиве 2014/40 које одређују појмове који се користе у предметној области, преузети су одредбама члана 2. Нацрта.

Одредбама члана 5. Директиве 2014/40 прописана је обавеза произвођачима и увозницима дуванских производа да државама чланицама достављају извјештаје о емисијама, врстама, типу и количинама састаојака који се користе у производњи дуванских производа. Одредбе члана 9. Нацрта усклађене су са наведеним одредбама Директиве.

Одредбама члана 10. Директиве прописана је забрана спонзорисања аудиовизуелних услуга или програма од старне произвођача или трговаца цигаретама или других дуванских производа.Одредбе члана 19. Нацрта усклађене су са наведеним одредбама Директиве.

Одредбама члана 3. Директиве 2003/33 прописана је забрана рекламирања дуванских производа у штампаним медијима осим кад је ријеч о професионалним публикацијама. Одредбе члана 18. Нацрта усклађене су са наведеним одредбама Директиве.

Одредбама члана 4. Директиве 2003/33 прописана је забрана радијског рекламирања дуванских производа. Одредбе члана 18. Нацрта усклађене су са наведеним одредбама Директиве.

Начин преузимања садржан је у упоредним приказима усклађености Нацрта закона о заштити здравља становништва од дуванских и осталих производа за пушење, са правном тековином Европске уније и правним актима Савјета Европе.

Обрађивач је током израде Нацрта, у дијелу осталих међународних извора права, консултовао Оквирну конвенцију о контроли дувана Свјетске здравствене организације / *Framework Convention for Tobacco Control World Health Organisation*.

Доношење овoг нацрта допринијеће испуњавању обавеза садржаних у члану 70. Споразума о стабилизацији и придруживању који се односе на сарадњу уговорних страна у области усклађивања и спровођења закона те правила конкуренције.

**IV РАЗЛОЗИ ЗА ДОНОШЕЊЕ ЗАКОНА**

 Очекује се да ће се доношењем овог закона, који доприноси унапређењу здравља становништва у Републици Српској, кроз заштиту здравља становништва од дуванских и осталих производа за пушење обезбиједити подизање свијести и промјене понашања и пракси у вези са штетношћу пушења. Право сваког грађанина јесте да буде информисан о здравственим посљедицама пушења и излагања дуванском диму у својој околини. Такође, право сваког грађанина је да живи и ради у околини без дуванског дима. Одговорност законодавца је да заштити здравље становништва и предузме све законске, административне и извршне мјере како би се елиминисало штетно дјеловање по здравље свих облика изложености дуванском и осталом производу за пушење. Сходно наведеном, овај закон се предлаже у складу са сљедећим:

* природно право сваког грађанина у Републици Српској на чист ваздух јер сви, а посебно дјеца и млади, имају право да се заштите од утицаја посредног удисања дуванског дима,
* потреба заштите животне средине и права грађана на здраву животну средину,
* опредјељење надлежних органа и институција у Републици Српској да се кроз мултисекторску сарадњу утврде мјере ради промовисања и подршке престанку пушења, као и смањењу потрошње дуванских и осталих производа за пушење,
* спровођење мјера усмјерених на смањење понуде дувана и потражње за дуваном путем информисања, едукације и јачања јавне свијести о штетности дуванских и осталих производа за пушење,
* опредијељености институција и установа у Републици Српској да се односи са дуванском индустријом регулишу на транспарентан начин у циљу заштите здравља становништва у Републици Српској.

 Овај закон доноси се у складу и са Политиком унапређења здравља стновништва Републике Српске до 2020. године, усвојеном Одлуком Владе Републике Српске („Службени гласник Републике Српске“, број 92/12), која у свом приоритетном правцу унапређења контроле заразних и незаразних болести и здравствене безбједности наводи да ће се итензивирати активности на овом пољу, између осталог, спровођењем Политичке декларације, са састанка на високом нивоу Скупштине Уједињених нација, о превенцији и контроли незаразних болести, Oквирне конвенције о контроли дувана Свјетске здравствене организације, Глобалне стратегије о дијети, физичкој активности и здрављу, Глобалне стратегије за редукцију штетне употребе алкохола и Европске стратегије за превенцију и контролу незаразних болести, као и промовисања здравих избора кроз формулацију и дизајн продуката, регулисање маркетинга, акциза и пореза и едукацију потрошача. Закон се доноси и у складу са Оквирном конвенцијом о контроли дувана Свјетске здравствене организације, која је ратификована 2009. године, Одлуком о ратификацији Оквирне конвенције о контроли духана („Службени гласник БиХ – Међународни уговори“, број 4/09).

 Очекује се да ће се доношењем закона унаприједити здравље становништва у Републици, тиме ће се омогућити и заштита здравља становништва од дувансикх и осталих производа за пушење лицима која не користе дуван и дуванске производе, као и лицима која их користе, а пружиће им се и подршка да престану са пушењем дуванских и осталих производа за пушење.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. овог закона уређује се предмет закона.

Чланом 2. овог закона дефинишу се појомови који се користе у овом закону.

Одредбама чл. 3. и 4. овог закона наводи се обавеза доношења планског документа (Стратегије заштите здравља становништва од дуванских и осталих производа за пушење), те начини именовања, састав и задаци Комисије за контролу дувана, дуванских и осталих производа за пушење.

Одредбама чл. 5. и 6. овог закона забрањује се пушење дувана, дуванских и осталих производа за пушење на јавним мјестима, те се наводе изузеци којима је у стационарним здравственим установама и казнено-поправним установама могуће одредити просторију за пушење.

Одредбама чл. 7. до 13. овог закона прописује се лабораторијско испитивање производа за пушење, као и извјештавање Комисије о дуванским и осталим производима за пушење, електронској цгарети, новим и биљним производима за пушење.

Одредбама чл. 14. до 17. овог закона дефинише се начин означавања и паковања дуванских и осталих производа за пушење.

Одредбама чл. 18. и 19. овог закона прописују се мјере које се односе на забрану рекламирања, промоције и спонзорисања дуванских и осталих производа за пушење.

Одредбама чл. 20. до 23. овог закона наводе се ограничења продаје дувана, дуванских и осталих производа за пушење.

Одредбама чл. 24. и 25. овог закона дефинишу се мјере у вези са едукацијом и обавјештавањем које се односи на превенцију употребе дувана, дуванских и осталих производа за пушење.

Одредбама чл. 26, 27. и 28. овог закона регулише се однос Владе и осталих органа државне управе, са једне стране, и индустрије дувана, с друге стране.

Одредбама чл. 29. до 32. овог закона дефинише се надзор над овим законом.

Одредбама чл. 33, 34. и 35. овог закона прописују се казнене одредбе које се односе на непоштивање закона.

Одредбама чл. 36. до 39. овог закона наводе се прелазне и завршне одредбе закона.

**VI УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са Смјерницама за поступање републичких органа управе о учешћу јавности и консултацијама у изради закона („Службени гласник Републике Српске“, бр. 123/08 и 73/12) спроведен је поступак консултација у вези са Нацртом закона о заштити становништва од заразних болести. С тим у вези, Нацрт закона је био изложен на интернет страници овог министарства у прописаном року.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ**

**АКАТА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у спроведени процес методологије кратке процјене утицаја прописа на Нацрт закона о заштити здравља становништва од дуванских и осталих производа за пушење, Министарство за економске односе и регионалну сарадњу, Мишљењем број: 17.04-020-2529/17 од 6. новембра 2017. године констатује сљедеће:

* Нацрт закона је планиран Програмом рада Владе Републике Српске и Програмом рада Народне скупштине Републике Српске за 2017. годину,
* Обрађивач је правилно анализирао постојеће стање и дефинисао проблем, те да је исти саставни дио „Разлога за доношење или измјену и/или допуну закона“,
* Обрађивач је правилно дефинисао циљеве који се желе постићи доношењем закона,
* Обрађивач је правилно спровео процес консултација.

Код утврђивања опција за рјешење проблема, обрађивач је навео да је доношење новог закона најбоља опција за рјешење проблема.

У вези са утицајем на пословно окружење, обрађивач је навео да су Нацртом предвиђене одређене обавезе, које ће утицати на пословне субјекте. Процијењено је да ће трошкови које ће пословни субјекти имати у вези са примјеном овог закона представљати незнатно оптерећење, јер ће за највећи број привредних субјеката једини издатак бити истицање знака забране пушења. Искуства из других земаља указују да забрана пушења на јавним мјестима не утиче негативно на пословање угоститељског сектора. Произвођачи, односно увозници дувана, дуванских и осталих производа за пушење ће имати обавезу лабораторијског испитивања сваке врсте производа прије првог стављања у промет, након сваке промјене састава производа и касније периодично и сносити трошкове истих, о чему ће бити дужни да достављају извјештаје ради информисања надлежних органа и јавности. Нацртом се изједначавају критеријуми за стављање предметних производа на тржиште са истовјетним законом у Федерацији БиХ, чиме се остварује слобода кретања роба на цијелом подручју Босне и Херцеговине.

Што се тиче утицаја на јавни буџет, обрађивач је навео да ће овакво законско рјешење на средњи и дужи рок довести до значајних позитивних ефеката на буџет, кроз смањење трошкова здравствене заштите и повећање квалитета радне снаге и продуктивности који ће пратити поправљање општег здравственог стања грађана, усљед смањене употребе дуванских и осталих производа за пушење. Очекивани ефекат примјене овог закона је смањење преваленције пушача и смањење броја младих који почињу са пушењем, што би средњорочно могло довести до смањења пореских прихода (највише акциза и пореза на додатну вриједност, а у много мањој мјери пореза на добит, јер искуства показују да ове мјере нису имале значајне ефекте на рад угоститељских објеката). Не очекују се повећани трошкови за републичке органе који ће бити надлежни за спровођење овог закона, будући да ће надлежност за контролу спровођења бити повјерена постојећим инспекцијским органима, без оснивања нових. Нацртом је предвиђено оснивање Комисије за контролу дувана, дуванских и осталих производа за пушење, коју би Влада Републике Српске именовала рјешењем, којим би била дефинисана висина накнаде и динамика исплате накнаде члановима Комисије.

У вези са утицајем на здравствени и социјални статус грађана, обрађивач је навео да ће предложене мјере допринијети да све мање омладине почиње пушити, те дјеловати на свијест становништва у Републици Српској да прихвати непушење као здрав стил живота. Нацртом се забрањује пушење у свим затвореним просторима, те на одређеним отвореним просторима на којима се окупља већи број људи, чиме се остварује заштита непушача, превасходно дјеце и младих, од штетног утицаја усљед изложености диму дувана и сличних производа, као фактору који доприноси настанку карцинома плућа. Индиректно се штити и здравље пушача, јер се забраном пушења на до сада дозвољеним мјестима, постиже смањење конзумације дуванских и осталих производа за пушење. Нацртом се забрањује кориштење одређених материја у производњи дувана, дуванских и осталих производа као што су витамини, ароме и други адитиви, чијом би се примјеном стварала слика да се ради о мање штетном или чак корисном производу. На овај начин постиже се мања привлачност дуванских и осталих производа за пушење, те омогућава вјеродостојније обавјештавање потрошача о овим производима.

У вези са утицајем на животну средину, обрађивач је навео да се Нацртом и спровођењем одредаба истог, постиже заштита квалитета ваздуха у јавним просторима, те обезбјеђују услови система одговорности на основу којег се предузимају мјере за избјегавање, спречавање или смањење загађења ваздуха и штетних посљедица по здравље људи и/или животну средину у цјелини.

У вези са утицајем на одрживи развој, обрађивач је навео да на основу информација Свјетске здравствене организације, дуванска индустрија представља пријетњу одрживом развоју земље, нарочито здрављу и економској добробити грађана. Употреба дувана и дуванских производа значајно кошта економије, прије свега кроз смањење продуктивности радника и повећање трошкова здравствене заштите. Контрола употребе дувана је значајна и са аспекта достизања одрживих циљева развоја Уједињених нација, прије свега оних који се односе на заштиту од оболијевања и умирања од масовних незаразних болести, као што су кардиоваскуларне и малигне болести или хронична опструктивна болест плућа. Свеобухватна контрола дувана има позитиван утицај на очување животне средине и друштва у цјелини, док се повећање пореза или акциза на дуванске производе, које доказано представља најбољу фискалну мјеру контроле дувана и дуванских производа, може користити за финансирање јавног здравства, здравствених услуга и других развојних програма владе.

Када је у питању спровођење прописа, обрађивач је навео да ће управни надзор над спровођењем овог закона обављати Министарство здравља и социјалне заштите. Надзор над примјеном овог закона обављаће комунална полиција, инспекција рада, просвјетна инспекција, тржишна инспекција и здравствена инспекција.

Обрађивач је навео да Нацртом закона о заштити здравља становништва од дуванских и осталих производа за пушење нису предвиђене формалности за грађане и пословни сектор у Републици Српској.

Министарство за економске односе и регионалну сарадњу утврдило је да је обрађивач, приликом примјене скраћеног процеса процјене утицаја прописа, поступио у складу са методологијом прописаном у т. VI и VIII Одлуке о спровођењу процеса процјене утицаја прописа у поступку израде прописа.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ**

 **ДОНОШЕЊА ЗАКОНА**

За спровођење овог закона потребна су додатна средства из буџета Републике Српске, која се односе на накнаду за рад чланова Комисије за контролу дувана, дуванских и осталих производа за пушење, коју рјешењем, а на приједлог Министарства здравља и социјалне заштите, именује Влада Републике Српске.